text: Sønderjysk guldfugl på vej ud af reden 
  04 juli 2012 kl. 06.26
  Klubber vil købe en af Superligaens store profiler og Sønderjyskes topscorer med 9 mål, Quincy Antipas. 
  Sportschef i Sønderjyske, Ole Nielsen, har fået en del løse henvendelser fra interesserede klubber, og han vurderer, at det bliver svært for sønderjyderne at holde på guldfuglen fra Zimbabwe.
  - Nej, jeg må sige, at Quincy efterhånden er så eftertragtet en spiller, at jeg tror, det kan blive svært, siger Ole Nielsen.
  Antipas har to år tilbage af sin kontrakt med Sønderjyske, og angriberen har tidligere udtalt, at han gerne vil prøve kræfter med en endnu bedre liga end den danske.
  
  Salg og køb 
  Sønderjyske, der endte på sjettepladsen i sidste sæson, har forud for den kommende sæson blandt andre sagt farvel til førstekeeperen Nathan Coe og forsvarsspilleren Anders Østli.
  Til gengæld har klubben forstærket sig med den tidligere Horsens-anfører Niels Lodberg, midtbanespilleren Adigun Salami fra FC Midtjylland samt Brann-keeperen Håkon Opdal.
  